google/wiki40b huggingface dataset:
Φάρος της Αλεξανδρούπολης

Δομικά χαρακτηριστικά

Είναι τοποθετημένος  στη δυτική πλευρά του λιμανιού και εδράζεται πάνω σε ένα κυλινδρικό βάθρο που απέχει 27 μέτρα (εστιακό ύψος) από τον θαλάσσιο πυθμένα . Αποτελεί έναν από τους ψηλότερους φάρους της Ελλάδας, μιας και το ύψος του αγγίζει τα  18 μέτρα, διαθέτει 98 εσωτερικά σκαλοπάτια που οδηγούν στο θάλαμο του φανού ενώ το  πάνω μέρος του είναι ελασμάτινο με 10 σειρές υαλοπινάκων. Γύρω από τον φανό, στην κορυφή του Φάρου της Αλεξανδρούπολης, περιστρέφεται ένας κοίλος καθρέφτης που στέλνει το φως στα τοποθετημένα γύρω του πρίσματα – μια διαδικασία που γινόταν με βάση τα αντίβαρα και τις τροχαλίες που φρόντιζε ο φαροφύλακας για πολλά χρόνια. Σε 6 ενδιάμεσα σημεία του κλιμακοστασίου υπάρχουν έξι πλατύσκαλα και έξι παράθυρα που χρησιμεύουν στην εσωτερική φωταγώγηση του κτηρίου. Το στίγμα του είναι 40ο 50΄ 07 ΄΄ Βόρειο, 25ο 52΄ 05΄΄ Ανατολικό.
Ξεχωριστό χαρακτηριστικό του Φάρου της Αλεξανδρούπολης αποτελεί η φωτεινή του δέσμη καθώς σημειώνει  τρεις λευκές αναλαμπές κάθε 15 δευτερόλεπτα (0,38 + 2,12 + 0,38 + 2,12 +0,38 + 9,62 =15δ). Η  φωτιστική του ορατότητα είναι δυνατή σε απόσταση 24 ναυτικών μιλίων  από την ακτή (44χλμ περίπου).

Ιστορική πορεία

Tα εγκαίνια του φάρου έγιναν την 1η Ιουνίου 1880 και από τότε λειτουργεί χωρίς διακοπή σηματοδοτώντας το χαρακτηριστικό σύμβολο της πόλης της Αλεξανδρούπολης.  Τα πρώτα χρόνια  λειτουργούσε με ασετιλίνη, μέθοδος που με την πάροδο του χρόνου αντικαταστάθηκε με αυτή του της πυράκτωσης με τη χρήση πετρελαίου. Από το 1974 μέχρι σήμερα λειτουργεί με ηλεκτρικό ρεύμα αλλά διαθέτει και εφεδρικές φιάλες με ασετιλίνη για έκτακτες περιπτώσεις διακοπής της ηλεκτροδότησης. Επισκευές και μετασκευές στην κτιριακή υποδομή  του φάρου έγιναν το 1946 και το 1955. Το 2002 αντικαταστάθηκε ο ηλεκτρολογικός του εξοπλισμός με έναν πιο πρόσφατης τεχνολογίας.
Ο μπαμπούλας τραγουδάει μόνος τις νύχτες

Λίστα τραγουδιών

1. Οι Παλιές Αγάπες Πάνε Στον Παράδεισο

Σκόρπια λόγια από το ομότιτλο βιβλίο της Μάρως Βαμβουνάκη, έμμετρη προσαρμογή και μουσική επένδυση: Φίλιππος Πλιάτσικας
2. Δεν Αφήνουν Σημάδια Στην Άμμο Του Χρόνου

λόγια, μουσική : Μάνος Ξυδούς
3. Ενα Πέπλο Της Σιωπής, Θα Σκεπάζει Σαν Μπαμπούλας Την Ζωή Μας... (τραγούδι:Γιάννης Μπαχ Σπυρόπουλος)

λόγια: Μάνος Ξυδούς - Γιάννης Σπυρόπουλος "Μπαχ", μουσική: Φίλιππος Πλιάτσικας
4. Ποδήλατα Δίχως Φρένα

λόγια, μουσική : Μάνος Ξυδούς
5. Κάθε Πονηριά Της Ευας Θα Πονά (τραγούδι:Αγάθων Ιακωβίδης)

λόγια, μουσική : Μάνος Ξυδούς
6. Δεν Σε Ξέρει Κανείς (τραγούδι: Gordon Gano - απαγγελία: Γιώργος Αραπάκης)

λόγια, μουσική : Φίλιππος Πλιάτσικας
7. Spleen

ποίηση: Κάρολος Μπωντλαίρ / μετάφραση πεζή και έμμετρη: Νίκος Φωκάς / μουσική επένδυση: Μάνος Ξυδούς
8. Κάνε Κάτι Και Για Σένα

λόγια, μουσική : Μάνος Ξυδούς
9. Σαν Την Αδικη Κατάρα

λόγια : Μάνος Ξυδούς / μουσική : Φίλιππος Πλιάτσικας
10. Να Με Θυμηθείς

λόγια, μουσική : Φίλιππος Πλιάτσικας
11. Να Γίνει Το Νερό Φωτιά

λόγια, μουσική : Μπάμπης Στόκας, Νίκος Παναγιωτάτος
12. Στα Καμίνια

λόγια, μουσική : Φίλιππος Πλιάτσικας
13. Να'ρθεις Οπως Θαρθούν Τα Χελιδόνια

λόγια, μουσική : Μπάμπης Στόκας
14. Τα Όνειρα Της Μαίρης

λόγια : Μπάμπης Στόκας / μουσική : Φίλιππος Πλιάτσικας
15. Εϊ "Μάν" Κοίτα Μπροστά...

λόγια, μουσική : Μάνος Ξυδούς
16. Ολο Μ'αφήνεις Να Σ'αφήνω

λόγια, μουσική : Φίλιππος Πλιάτσικας

Πληροφορίες Δίσκου

Επιμέλεια Παραγωγής : Μάνος Ξυδούς
Συντονισμός Παραγωγής : Μαρία Παρούση
Ηχογράφηση : Studio In (Φεβρουάριος 95' - Μάρτης 96')
Έτος Έκδοσης : 1996
Πωλήσεις : Ξεπέρασε τις 50.000
Μαλίκ αλ-Αφντάλ

Η άνοδος στην εξουσία

Γεννήθηκε στην Άκρα και ήταν γιος του Μπαντρ αλ-Τζαμαλί, ενός Αρμένιου Μαμελούκου που έγινε μουσουλμάνος. Ο Μπαντρ ήταν βεζίρης των Φατιμιδών στο Κάιρο από το 1074 έως το θάνατό του το 1094, όταν και τον διαδέχτηκε ο αλ-Αφντάλ. Ο χαλίφης Μαάντ αλ-Μουστανσίρ Μπιλλάχ πέθανε λίγο αργότερα και ο αλ-Αφντάλ διόρισε ως χαλίφη τον αλ-Μουσταλί, ένα παιδί, αντί για τον πολύ μεγαλύτερο αδελφό του, Νιζάρ. Ο Νιζάρ εξεγέρθηκε και ηττήθηκε το 1095. Οι υποστηρικτές του, υπό την ηγεσία του Χασσάν-ι-Σαμπάχ, διέφυγαν στα ανατολικά, όπου ο Χασσάν ίδρυσε την ισμαηλιτική κοινότητα, τα μέλη της οποίας ενίοτε αποκαλούνταν ειρωνικά Χασσασίνοι ή Ασασίνοι.
Τον καιρό εκείνο η φατιμιδική εξουσία στην Παλαιστίνη είχε ατονήσει εξαιτίας της άφιξης των Σελτζούκων Τούρκων. Το 1097 ο αλ-Αφντάλ κατέλαβε την Τύρο από τους Σελτζούκους και το 1098 την Ιερουσαλήμ, εκδιώκοντας τον Ορτοκίδη κυβερνήτη Ιλγκαζί και τοποθετώντας στη θέση του έναν Φατιμίδη. Ο αλ-Αφντάλ επανέφερε το μεγαλύτερο τμήμα της Παλαιστίνης υπό τον έλεγχο των Φατιμιδών, τουλάχιστον προσωρινά.

Η σύγκρουση με τους Σταυροφόρους

Ο αλ-Αφντάλ πέρασε τους σταυροφόρους για Βυζαντινούς μισθοφόρους. Αυτή η εσφαλμένη αντίληψη οδήγησε τον αλ-Αφντάλ στο συμπέρασμα ότι οι σταυροφόροι θα έκαναν για φυσικοί σύμμαχοι, καθώς και οι δύο πλευρές ήταν εχθροί των Σελτζούκων. Οι προτάσεις των Φατιμιδών για συμμαχία με τους σταυροφόρους απορρίφθηκαν και οι σταυροφόροι συνέχισαν νότια από την Αντιόχεια για να καταλάβουν την Ιερουσαλήμ από τον έλεγχο των Φατιμιδών το 1099.
Όταν έγινε φανερό ότι οι Σταυροφόροι δεν θα σταματούσαν αν δεν έπαιρναν τον έλεγχο της πόλης, ο αλ-Αφντάλ ξεκίνησε από το Κάιρο αλλά ήταν πολύ αργά για τη διάσωση της Ιερουσαλήμ, η οποία έπεσε στις 15 Ιουλίου του 1099. Στις 12 Αυγούστου, οι σταυροφόροι υπό τον Γοδεφρείδο του Μπουιγιόν νίκησαν τον αλ-Αφντάλ στην Ασκαλώνα.
Ντούσαν Μάτιτς

Βιογραφία

Γεννήθηκε στην Ćupriji και σπούδασε στη Γκρενόμπλ την Νίκαια, το Παρίσι, και στο Βελιγράδι. Ως νέος άνθρωπος, επέζησε στην υποχώρηση μέσω της Αλβανίας του σερβικού στρατού και λαού γνωστής σαν Αλβανικός Γολγοθάς. Ήταν συντελεστής τσε πολλά λογοτεχνικά περιοδικά.
Τα δοκίμια του χαρακτηρίζονται από ακρίβεια της έκφρασης, μεγάλη πολυμάθεια και υφολογική σαφήνεια. Στην αρχή του πολέμου συνελήφθη και πέρασε μεγάλο χρόνο στο στρατόπεδο της Μπάνιτσα. Έκδοσε το πρώτο του βιβλίο το 1952 και την πρώτη του ποιητική συλλογή το 1954.
Το 1970 έγινε μέλος της Σερβικής ακαδημίας επιστημών και τεχνών.
Προκριματικά Παγκοσμίου Κυπέλλου Ποδοσφαίρου 2018 (ΚΟΝΜΕΜΠΟΛ)

Δομή

Η δομή των προκριματικών είναι ίδια με τις προηγούμενες πέντε διοργανώσεις. Οι δέκα ομάδες λαμβάνουν μέρος σε ένα πρωτάθλημα με εντός και εκτός έδρας αγώνες. Οι τέσσερις πρώτες ομάδες προκρίνονται στην τελική φάση του Παγκοσμίου Κυπέλλου 2018, ενώ η πέμπτη θέση οδηγεί στα διηπειρωτικά μπαράζ.
Σε αντίθεση με τα προηγούμενα προκριματικά, όπου οι αγωνιστικές ήταν προκαθορισμένες, στη συγκεκριμένη διοργάνωση οι αγωνιστικές προέκυψαν έπειτα από κλήρωση, η οποία πραγματοποιήθηκε στο πλαίσιο της Κλήρωσης για την Προκριματική Φάση του Παγκοσμίου Κυπέλλου στις 25 Ιουλίου του 2015 και ώρα 18:00 MSK (UTC + 3), στο παλάτι Κωνσταντινόφσκι (Константиновский дворец) στη Στρέλνα της Αγίας Πετρούπολης στη Ρωσία.
Για λόγους προγραμματισμού, η Αργεντινή και η Βραζιλία τοποθετήθηκαν αυτόματα ως ομάδες 4 και 5 αντίστοιχα ώστε να εξασφαλίζεται ότι καμία ομάδα δεν διεξάγει αγώνες με την ίδια αντίπαλο για κάθε διπλή αγωνιστική. Οι υπόλοιπες οκτώ ομάδες κληρώθηκαν σε μία από τις υπόλοιπες οκτώ θέσεις από 1 έως 10 (εκτός 4 και 5).
Πόλεις του Σαν Σαλβαδόρ

Αυτός είναι ένας κατάλογος πόλεων του Διαμερίσματος Σαν Σαλβαδόρ, Ελ Σαλβαδόρ:
Ελληνικό Προξενείο Σερρών

Το ελληνικό προξενείο Σερρών βρίσκεται στις Σέρρες. Ιδρύθηκε το 1856, όταν οι Σέρρες αποτελούσαν μέρος της Οθωμανικής Αυτοκρατορίας. Το προξενείο λειτούργησε μέχρι τον Α΄ Βαλκανικό πόλεμο του 1912-13.
Η δικαιοδοσία του προξενείου εμπίπτει στο σύνολο του σαντζακίου Σερρών, το οποίο περιλαμβάνει επίσης το Μελένικο και τη Δράμα. Το κύριο καθήκον του Προξενείου ήταν να υποστηρίξει τους Έλληνες της περιοχής, να προωθήσει και να διατηρήσει τον Ελληνισμό στην περιοχή υποστηρίζοντας την ελληνική παιδεία. Μετά την έναρξη του Μακεδονικού Αγώνα το 1904, το προξενείο έγινε κεντρικό σημείο συνάντησης των ελληνικών στρατευμάτων που μάχονταν στην Ανατολική Μακεδονία.
Βιβλιοθηκονομία και επιστήμη της πληροφόρησης

Ιστορικό

Ο όρος βιβλιοθηκονομία πρωτοεμφανίστηκε στα αγγλικά, στο βιβλίο του Lee Pierce Butler με τίτλο An introduction to library science (University of Chicago Press, 1933), αν και ως επιστήμη άρχισε να αναπτύσσεται περί τα τέλη του 19ου αιώνα στις ΗΠΑ. Στα αγγλικά γίνεται διάκριση μεταξύ των όρων «library science» και «librarianship», με το πρώτο να αναφέρεται στο επιστημονικό αντικείμενο και το δεύτερο στην πρακτική εφαρμογή της βιβλιοθηκονομίας. Σε επίπεδο ορολογίας, αυτή η διάκριση δεν γίνεται στην ελληνική γλώσσα.
Όπως άλλωστε και όλες οι άλλες επιστήμες, με την ανάπτυξη των νέων τεχνολογιών πληροφόρησης (ηλεκτρονικοί υπολογιστές, Διαδίκτυο κλπ) η ΒΕΠ πήρε νέες διαστάσεις, αρχικά με την οργάνωση σε ηλεκτρονικό περιβάλλον των πληροφοριών που αφορούν τις πληροφοριακές πηγές (δημιουργία ηλεκτρονικών καταλόγων) και αργότερα με την ψηφιοποίηση των ίδιων των πηγών ή την απευθείας δημιουργία τους σε ηλεκτρονική μορφή (ηλεκτρονικά βιβλία και περιοδικά, βάσεις δεδομένων, ιστοσελίδες, κ.ά.).

Χαρακτηριστικά

Παρόλο που πολύς κόσμος ταυτίζει τη βιβλιοθηκονομία με την καταλογογράφηση βιβλίων, εντούτοις η τελευταία είναι μόνο ένα από τα πολλά θέματα (ή λειτουργίες) με τα οποία καταπιάνεται η βιβλιοθηκονομία. Οι τομείς στους οποίους η βιβλιοθηκονομία διεξάγει την έρευνά της περιλαμβάνουν τη διαχείριση γνώσης, τη δόμηση των πληροφοριών, συστήματα και υπηρεσίες πληροφοριών, σχέσεις χρήστη και πληροφορίας, και ανάκτηση πληροφοριών. Πτυχές της βιβλιοθηκονομίας που αφορούν την πιο πρακτική λειτουργία των βιβλιοθηκών περιλαμβάνουν, βάσει των ΠΔ.385/1989 και ΠΔ.385/1980, την διοίκηση της βιβλιοθήκης, την εξυπηρέτηση και εκπαίδευση χρηστών, τις προσκτήσεις και την ανάπτυξη συλλογής, τη συντήρηση υλικού και βέβαια την καταλογογράφηση, την διοργάνωση πολιτιστικών εκδηλώσεων, εκθέσεων, ομιλιών και παρουσιάσεων βιβλίων ενώ μπορούν να ασκούν και άλλες δραστηριότητες που δεν κατονομάζονται παραπάνω αλλά προκύπτουν από την εξέλιξη της επιστήμης της ΒΕΠ. Ο διαχωρισμός ανάμεσα στις θεωρητικές και πρακτικές πτυχές της βιβλιοθηκονομίας συνήθως δεν είναι εφικτός.
Τα άτομα που έχουν σπουδές στη βιβλιοθηκονομία και επιστήμη της πληροφόρησης είναι συνήθως βιβλιοθηκονόμοι, αλλά μπορούν επίσης να είναι αρχειονόμοι. Αυτό εξαρτάται από τις ειδικότητες που προσφέρουν τα πανεπιστήμια όπου μπορεί κάποιος να σπουδάσει ΒΕΠ. Συχνά οι σπουδαστές παίρνουν μια κατεύθυνση προς συγκεκριμένο τύπο βιβλιοθήκης ή κέντρου πληροφόρησης (π.χ. ακαδημαϊκές βιβλιοθήκες, δημόσιες βιβλιοθήκες, αρχεία, μουσεία, κ.τ.λ.).
Ερνέστος Γκόττλομπ του Μεκλεμβούργου

Βιογραφία

Ήταν ο τρίτος γιος του Καρόλου-Λουδοβίκου-Φρειδερίκου πρίγκιπα του Μίρο (Mirow) και της Ελισάβετ-Αλμπερτίνας των Βέττιν, κόρης του Ερνέστου-Φρειδερίκου Α΄ δούκα της Σαξονίας-Χίλντμπουρκχάουζεν.
Το 1814 απεβίωσε σε ηλικία 72 ετών, άγαμος.
Συνουσία

Συνουσία ή κοινώς έρωτας-και κατά συνεκδοχή- σεξ (sexus = φύλο στα λατινικά) ονομάζεται η ερωτική πράξη μεταξύ ανθρώπων ή άλλων μελών του ζωικού βασιλείου. Πρωταρχικός σκοπός της συνουσίας είναι η αναπαραγωγή για τη συνέχιση του είδους, αν και συχνά, κυρίως μεταξύ ανθρώπων, γίνεται μόνο για ευχαρίστηση. 
Διάφορες περιοχές έχουν θέσει περιοριστικούς νόμους για ορισμένες σεξουαλικές πράξεις, όπως: αιμομιξία, σεξουαλική δραστηριότητα με ανηλίκους, πορνεία, βιασμός, ζωοφιλία, προγαμιαία και εξωγαμική συνουσία. Οι θρησκευτικές αντιλήψεις παίζουν ένα ρόλο στις προσωπικές αποφάσεις περί συνουσίας ή άλλης σεξουαλικής δραστηριότητας, όπως οι αποφάσεις σχετικά με την παρθενιά, ή θέματα περί νόμων και δημόσιας πολιτικής. Οι θρησκευτικές απόψεις για τη σεξουαλικότητα ποικίλουν σημαντικά μεταξύ των θρησκειών και δόγματα της ίδιας θρησκείας, αλλά υπάρχουν κοινά θέματα όπως η απαγόρευση της μοιχείας.

Η συνουσία στο ζωικό βασίλειο

Για τα περισσότερα ζώα η συνουσία έχει ως αποκλειστικό σκοπό την αναπαραγωγή, μέσω της ένωσης των αρσενικών και θηλυκών γαμετών. Παρόλα αυτά, είναι γνωστό ότι είδη όπως τα δελφίνια και οι χιμπαντζήδες συνουσιάζονται ακόμη και όταν το θηλυκό δε βρίσκεται σε αναπαραγωγική περίοδο (οίστρο), ή συνουσιάζονται μέλη του ίδιου φύλου. Αυτή η συμπεριφορά ερμηνεύεται είτε λόγω της απόλαυσης που προσφέρει η συνουσία ή λόγω της τόνωσης των κοινωνικών δεσμών που προκαλεί.
Η συνουσία είναι μια διαδικασία κοινή σε μεγάλο τμήμα του ζωικού βασιλείου, δεν είναι όμως ο μοναδικός τρόπος αναπαραγωγής ούτε και ο παλαιότερος. Υπάρχουν οργανισμοί που για να αναπαραχθούν χωρίζονται στη μέση (μονοκύτταροι οργανισμοί), ενώ άλλοι έχουν αναπτύξει διάφορες μεθόδους μεταφοράς του γενετικού τους υλικού χωρίς την άμεση επαφή των δύο φύλων (π.χ. με τη βοήθεια ανθέων στα φυτά). Το ζευγάρωμα διά του σεξ αναπτύχθηκε πριν από αρκετά εκατομμύρια χρόνια, προφανώς ως ασφαλέστερος τρόπος για τη διαιώνιση του είδους και μάλλον απολαυστικότερος.
Ανάμεσα στα ζωικά είδη συναντούμε και ερμαφρόδιτους οργανισμούς (π.χ. το σαλιγκάρι). Κάθε ερμαφρόδιτος οργανισμός διαθέτει τόσο αρσενικά όσο και θηλυκά γεννητικά όργανα.

Ελληνική νομοθεσία

Στο ελληνικό ποινικό δίκαιο, ως συνουσία νοείται η "συνένωση των γεννητικών μορίων". Ως σεξουαλική πράξη αποτελεί απαραίτητο στοιχείο ορισμένων εγκλημάτων (αιμομιξία, απατηλή επίτευξη συνουσίας), ενώ σε άλλα εγκλήματα αποτελεί ισοδύναμο των ασελγών πράξεων (π.χ. στο βιασμό).
Ιωσάφ Βυζάντιος

Ο προσύγγελος Ιωσάφ Βυζάντιος ήταν κληρικός, ιεροκήρυκας και αγωνιστής του 1821.
Βρέθηκε πριν από την επανάσταση στην Πελοπόννησο και δίδασκε Ελληνικά. Κατά την επανάσταση χρησίμευσε πολύ κηρύττοντας και εμψυχώνοντας τον κόσμο, τρέχοντας στα στρατόπεδα και ενθουσιάζοντας τους στρατιώτες. Πρόσφερε τις γραφικές του υπηρεσίες στους οπλαρχηγούς, και μάλιστα στον στρατηγό Γενναίο Κολοκοτρώνη.
Βρέθηκε επίσης στο Άργος και στο Ναύπλιο και εκφώνησε λόγο ενθουσιαστικό στην Άρεια για την έφοδο του Ναυπλίου.
Άλεκς Μάριτς

Επαγγελματική καριέρα

Ο Μάριτς ξεκίνησε την επαγγελματική του καριέρα το 2008 στην ισπανική Γρανάδα. Ένα χρόνο αργότερα πήρε μετεγραφή στην σέρβικη Παρτιζάν Βελιγραδίου όπου εξελίχθηκε σε σταρ της ομάδας. Ο Παναθηναϊκός εντόπισε τον παίκτη και τον απέκτησε το 2010 ενώ το 2012 υπέγραψε συμβόλαιο με τη ρωσική Λοκομοτίβ Κούμπαν.

Πορεία με την εθνικη ομάδα

Με την ομάδα κάτω των 19 της Αυστραλίας ο Μάριτς κατέκτησε το 2003 το χρυσό μετάλιο στο παγκόσμιο πρωτάθλημα. Το 2005 συμμετείχε στην εθνική ομάδα κάτω των 21 της Αυστραλίας. Ο Μάριτς είχε διακαή πόθο να παίξει στην εθνική ομάδα της Σερβίας, αλλά η FIBA δεν του το επέτρεψε.
Σημαία της Σλοβακίας

Η σημαία της Σλοβακίας καθιερώθηκε με το Σύνταγμα που τέθηκε σε ισχύ στις 3 Σεπτεμβρίου 1992. Η σημαία έχει ένα κοινό στοιχείο με άλλα σλαβικά έθνη, ότι χρησιμοποιεί το κόκκινο, το λευκό και το μπλε για χρώματα.
Η σλοβακική σημαία με τη σύγχρονη μορφή της (όμως με άλλο θυρεό πάνω της ή άνευ θυρεού) ανάγεται χρονικά στην Επανάσταση του 1848, όταν οι Σλοβάκοι πολεμούσαν εναντίον των Ούγγρων. Πριν από το Δεύτερο παγκόσμιο Πόλεμο η σημαία ήταν σε χρήση ημιεπίσημα στην Τσεχοσλοβακία, από τη Δημοκρατία της Σλοβακίας, το 1939-45. Την 1η Μαρτίου του 1990 η σημαία καθιερώθηκε χωρίς το θυρεό ως επίσημη σημαία της Σλοβακίας. Ο θυρεός προστέθηκε στις 3 Σεπτεμβρίου του 1992.
Ο θυρεός στη σημαία προστέθηκε για να μη γίνεται σύγχυση στη σημαία της Σλοβακίας με τις σημαίες της Ρωσίας και της Σλοβενίας. Στο θυρεό υπάρχει το εθνόσημο της Σλοβακίας.
Όθων Κοντόσταυλος

Βιογραφία

Γεννήθηκε το 1835 στην Αίγινα. Αδελφός του ήταν ο Αλέξανδρος Α. Κοντόσταυλος. Απεβίωσε το 1886 στο Παρίσι.
Διοργανώσεις ΕΣΠΕΔΕ Γυναικών 2015-16

Πρωτάθλημα

Το πρωτάθλημα αποτελεί κομμάτι της Β εθνικής (ΣΤ' όμιλος της ΕΟΠΕ). Ο πρωταθλητής ανεβαίνει στην Α2 εθνική.

Β φάση

Στην δεύτερη φάση προκρίνονται οι 4 πρώτοι.Παίζουν ο 1ος με τον 4ο και ο 2ος με τον 3ο στις 3 νίκες,μεταφέροντας τα αποτελέσματα της πρώτης φάσης.

1η αγωνιστική

Σάββατο 26 Μαρτίου 2016 ώρα 14:00  Ιωνικός Αγρινίου - Βολίδα Κέρκυρας 3-0
Σάββατο 26 Μαρτίου 2016 ώρα 19:00  Φιλαθλητικός Πρέβεζας - ΓΣ Άρτας Βόλλευ 3-1
Ο Ιωνικός Αγρινίου και ο Φιλαθλητικός Πρέβεζας πέρασαν στον τελικό με 3-0 νίκες.

Τελικός

1ος Τελικός Σάββατο 2 Απριλίου 2016 ώρα 20:00 Ιωνικός - Φιλαθλητικός Πρέβεζας: 3 - 0 (25-20, 25-23, 30-28)
2ος Τελικός Σάββατο 9 Απριλίου 2016 ώρα 20:00 Φιλαθλητικός Πρέβεζας - Ιωνικός: 1 - 3 (20-25, 25-23, 22-25, 21-25)
Πρωταθλητής ο Ιωνικός Αγρινίου με 3-1 νίκες.

Κύπελλο

Η ένωση διοργανώνει κύπελλο,το οποίο αποτελεί μέρος της πρώτης φάσης του κυπέλλου Ελλάδας.

Α φάση

Τετάρτη 28 Οκτωβρίου 2015 18.00 Φιλαθλητικός Πρέβεζας-ΓΣ Άρτας Βόλλευ 3-0
Τετάρτη 28 Οκτωβρίου 2015 17.00 Κωστής Παλαμάς Μεσολογγίου-Ιωνικός Αγρινίου 0-3

Τελικός

Φιλαθλητικός Πρέβεζας-Ιωνικός Αγρινίου 3-0
Κυπελλούχος ο Φιλαθλητικός Πρέβεζας.Στο κύπελλο Ελλάδος 2015-16 συμμετείχαν οι δυο ομάδες του τελικού.

Υποδομές

Στις τρεις κατηγορίες,νεανίδων,κορασίδων,παγκορασίδων,πρωταθλητής αναδείχτηκε ο Ηρακλής Ιωαννίνων.
Παναγία των Χαλκέων

Τοποθεσία

Η εκκλησία βρίσκεται στην Πλατεία Αρχαίας Αγοράς, βόρεια της Εγνατίας Οδού στο σημείο που διασταυρώνεται με την λεωφόρο Αριστοτέλους που οδηγεί στην Πλατεία Αριστοτέλους. Η αρχαιολογική τοποθεσία της ρωμαϊκής αγοράς της πόλης βρίσκεται βορειοανατολικά, και ονομάστηκε «Η Παρθένος των Χαλκουργών», επειδή η τοποθεσία της γειτνιάζει με την περιοχή όπου παραδοσιακά ζούσαν οι χαλκουργοί της πόλης.

Ιστορία και περιγραφή

Σύμφωνα με την κτητορική επιγραφή του ιδρυτή που βρίσκεται στο ανώφλι της δυτικής εισόδου, η εκκλησία χτίστηκε το 1028 από τον πρωτοσπαθάριο Χριστόφορο, κατεπάνω της Λομβαρδίας, και τη σύζυγο του Μαρία, τον γιο του Νικηφόρο και τις δυο του κόρες, την Άννα και την Κατάκαλη. Ο τάφος του Χριστόφορου πιθανότατα βρισκόταν σε ένα αρκοσόλιο στο βόρειο τείχος της εκκλησίας.
Η κάτοψη της είναι αυτή του κλασικού εγγεγραμμένου σταυροειδούς τρουλαίου ναού, που κυριάρχησε στην αρχιτεκτονική την εποχή της Μακεδονικής δυναστείας. Με τέσσερις κίονες να στηρίζουν τον κεντρικό τρούλο και χωριστό τριμερή χώρο με δύο πεσσούς για το ιερό, ο ναός εντάσσεται ειδικότερα στη σύνθετη παραλλαγή του παραπάνω τύπου, που ήταν διαδεδομένη στην Κωνσταντινούπολη. Άλλοι δύο τρούλοι υπάρχουν στον νάρθηκα. Ολόκληρο το οικοδόμημα είναι χτισμένο από πλίνθους, λόγω των οποίων ονομάστηκε «Κόκκινη Εκκλησία». Η εξωτερική όψη είναι διακοσμημένη με πλήθος καμαρών και παραστάδα, στοιχεία κωνσταντινοπολίτικης επιρροής. Εσωτερικά, μεγάλο μέρος της διακόσμησης με σκαλιστά μάρμαρα και νωπογραφίες έχει διατηρηθεί.  
Mε την άλωση της πόλης το 1430 από τους Οθωμανούς Τούρκους, η εκκλησία μετατράπηκε σε τζαμί που ονομαζόταν Καζαντζηλάρ Τζαμί («Τζαμί των Καζαντζήδων=χαλκέων/χαλκωματάδων»).
Κίνημα της Πατάτας

Το Κίνημα της Πατάτας είναι ένα κίνημα αυτοοργάνωσης των παραγωγών αγροτικών προϊόντων με τους καταναλωτές που αναπτύχθηκε στην Ελλάδα το 2012, προκειμένου να φτάνουν τα αγροτικά προϊόντα απ' ευθείας στους καταναλωτές, χωρίς τη μεσολάβηση εμπόρων, με στόχο την προσπάθεια ελέγχου της ενδιάμεσης κερδοσκοπίας και την ελάττωση της ακρίβειας.

Ιστορικό

Η Εθελοντική Ομάδα Δράσης Ν. Πιερίας "Ο ΤΟΠΟΣ ΜΟΥ" ήρθε απ' ευθείας σε επαφή με τους παραγωγούς πατάτας του Κάτω Νευροκοπίου και οργάνωσε ομαδική παραγγελία για 1.082 μέλη της. Η κίνηση αυτή επεκτάθηκε και σε ενώσεις καταναλωτών, συλλόγους και δήμους σε διάφορα μέρη της Ελλάδας, όπως ο Βόλος και διάφοροι δήμοι της Αττικής, όπως ο Δήμος Παλλήνης Οι διάφορες ομάδες καταναλωτών οργανώθηκαν και προσπάθησαν μέσω διαδικτύου, αλλά και τηλεφωνικής επικοινωνίας, να οργανώσουν αφενός, μαζικές παραγγελίες και αφετέρου να έρθουν σε επαφή με ομάδες παραγωγών και συνεταιρισμούς. Το κίνημα αυτό απέκτησε μεγάλη απήχηση και η ζήτηση επεκτάθηκε και σε άλλα αγροτικά προϊόντα, με όλο και περισσότερες ομάδες παραγωγών να προθυμοποιούνται στη λύση της άμεσης πώλησης στους καταναλωτές.

Πολιτική προσέγγιση

Το Κίνημα της Πατάτας αιφνιδίασε την επίσημη κυβερνητική πολιτική του Υπουργείου Ανάπτυξης, αλλά και τα πολιτικά κόμματα. Ο Συνασπισμός Ριζοσπαστικής Αριστεράς και η Δημοκρατική Αριστερά επιδοκίμασαν την προσπάθεια αυτή των πολιτών, ενώ το Κομμουνιστικό Κόμμα Ελλάδας αποδοκίμασε την κίνηση και κάλεσε τους πολίτες να μη συμμετέχουν. Παράλληλα το Υπουργείο Ανάπτυξης υποσχέθηκε την υποστήριξη του κινήματος, μέσω ενός κρατικού διαδικτυακού τόπου, όπου θα γίνονται προσφορές και ζητήσεις αγροτικών και άλλων προϊόντων.

Η σημασία του Κινήματος

Το κίνητρο που δημιούργησε το Κίνημα της Πατάτας ήταν η ανάγκη για αλληλοϋποστήριξη των παραγωγών και των καταναλωτών, λόγω της οικονομικής δυσφορίας που προέκυπτε από την εκμετάλλευση και των δύο από τους μεσάζοντες. Μέσω της οργάνωσης της απ' ευθείας συναλλαγής μεταξύ παραγωγών και καταναλωτών και τις μαζικές παραγγελίες, επιτεύχθηκε αρκετά χαμηλή τιμή για τους καταναλωτές σε σχέση με αυτή που συναντούσε κανείς στην αγορά, συμφέρουσα τιμή για τους παραγωγούς σε σχέση με τις τιμές πώλησης στο χονδρεμπόριο και πλήρης απορρόφηση της προσφερόμενης παραγωγής. Πέρα από την άμεση ανακούφιση από την ακρίβεια, έμμεσα εκδηλώθηκε και πίεση για την καταπολέμηση της εκμετάλλευσης, αφού στην αγορά υπήρχε πλέον εναλλακτική προσφορά σε αρκετά χαμηλότερο επίπεδο τιμής. Επισημάνθηκε πως μέσα από το κίνημα αυτό συνειδητοποιείται η δυνατότητα αυτοοργάνωσης και αυτοεξυπηρέτησης των πολιτών από την οποία προκύπτει η επίγνωση της δυνατότητας απεγκλωβισμού από τον έλεγχο των δυνάμεων του πλουτισμού.
Το κίνημα γνώρισε προβολή και σε μεγάλα ειδησεογραφικά δίκτυα του εξωτερικού, όπως το BBC το οποίο αφιέρωσε εκτενές ρεπορτάζ γι αυτό.
Επιτάφιος του Σείκιλου

Ο Σείκιλος έζησε στις Τράλλεις της Μικράς Ασίας κατά το 200 π.Χ. Είναι γνωστός για το αρχαιότερο παγκοσμίως γνωστό τραγούδι, του οποίου σώζονται πλήρως και οι στίχοι και η μουσική.

Η μουσική στήλη

Ο Σείκιλος έγραψε το τραγούδι του μετά το 200 π.Χ. σε επιτύμβια κυλινδρική στήλη που έχει ύψος 40 εκατοστά και περιέχει στην κοινή ελληνική της ελληνιστικής εποχής ένα επίγραμμα δώδεκα λέξεων και ένα μέλος (τραγούδι) δεκαεφτά λέξεων μαζί με τη μουσική του. Στην κορυφή της στήλης, το επίγραμμα αναφέρει τον άνθρωπο που το έγραψε, καθώς και το σκοπό για τον οποίο το έγραψε: 
ΕΙΚΩΝ Η ΛΙΘΟΣ ΕΙΜΙ. ΤΙΘΗΣΙ ΜΕ ΣΕΙΚΙΛΟΣ ΕΝΘΑ ΜΝΗΜΗΣ ΑΘΑΝΑΤΟΥ ΣΗΜΑ ΠΟΛΥΧΡΟΝΙΟΝ (Εγώ η πέτρα είμαι μια εικόνα. Με έβαλε εδώ ο Σείκιλος ως διαχρονικό σήμα αθάνατης μνήμης).
Στη μέση υπάρχουν οι στίχοι του τραγουδιού μαζί με τα σύμβολα της μελωδίας, η οποία είναι του λεγόμενου φρυγικού τύπου: 
ΟΣΟΝ ΖΗΣ ΦΑΙΝΟΥ, 

ΜΗΔΕΝ ΟΛΩΣ ΣΥ ΛΥΠΟΥ.

ΠΡΟΣ ΟΛΙΓΟΝ ΕΣΤΙ ΤΟ ΖΗΝ, 

ΤΟ ΤΕΛΟΣ Ο ΧΡΟΝΟΣ ΑΠΑΙΤΕΙ.
Απόδοση στη νέα Ελληνική

Όσο ζεις λάμπε,

καθόλου μη λυπάσαι.

Για λίγο διαρκεί η ζωή,

ο χρόνος απαιτεί την πληρωμή του.
( Και σε λογοτεχνική μετάφραση του Σωτήρη Κακίση :
Γέλα και γλέντα όσο ζεις,
η λύπη μη σε παίρνει.
Γιατί είναι λίγη η ζωή, 

κι ο χρόνος την τελειώνει. )
Στο κάτω μέρος της στήλης αναγράφεται η αφιέρωση ΣΕΙΚΙΛΟΣ ΕΥΤΕΡΠΗΙ (Ο Σείκιλος στην Ευτέρπη), αλλά δεν γίνεται κατανοητό εάν πρόκειται για τη σύζυγο, την ερωμένη, τη φίλη, την αδελφή ή την κόρη του, ή και απλώς την Μούσα της μουσικής. Το μήνυμα αυτό αντιστοιχεί στο επικούρειο απόφθεγμα «όσο ζούμε πρέπει να χαιρόμαστε όπως οι θεοί» γιατί ο θάνατος είναι το τέλος και δεν υπάρχει συνέχεια. Εμφανώς επικούρεια είναι όλα τα αναφερόμενα συστατικά του μέλους: η ηδονή της ζωής, η αταραξία, καθώς και το τελικό όριο της ζωής, ο θάνατος.
Η επιτύμβια στήλη ανακαλύφθηκε το 1883 στην τουρκική πόλη Αϊδίνιο, όπως είναι το σύγχρονο όνομα των αρχαίων Τράλλεων. Μάλιστα, κατά τη διάρκεια της Μικρασιατικής καταστροφής του 1922 η στήλη χάθηκε και πολλά χρόνια αργότερα ξαναβρέθηκε σε έναν κήπο τουρκικού σπιτιού. Η ιδιοκτήτρια του σπιτιού είχε κόψει τη βάση της στήλης για να την χρησιμοποιήσει ως βάζο για λουλούδια. Σήμερα φυλάσσεται στο Εθνικό Μουσείο της Δανίας στην Κοπεγχάγη. Πιστά αντίγραφά του υπάρχουν σε διάφορα μουσεία.